ATKLĀTA KONKURSA
“Medicīnisko tehnoloģiju iegāde SIA “Daugavpils reģionālā slimnīca” Reanimācijas un operāciju blokam”
identifikācijas Nr.DRS 2025/71
NOLIKUMA SKAIDROJUMI NR.3
SIA “Daugavpils reģionālā slimnīca” iepirkuma komisija (turpmāk – Iepirkuma komisija) 2026.gada 26.februāra sēdē izskatīja ieinteresētās personas iesniegto jautājumu un sniedz uz to sekojošu atbildi.

Ieinteresētās personas jautājums
Iepazīstoties ar atklāto konkursu “Medicīnisko tehnoloģiju iegāde SIA “Daugavpils reģionālā slimnīca” Reanimācijas un operāciju blokam”, ID Nr. DRS 2025/71 esam konstatējuši, ka konkursā 2.daļas Nr.2 “Konteineris optikas komplekta uzglabāšanai/sterilizācijai” tehniskā specifikācija satur prasību, kas ierobežo konkurenci, preci ar norādītājiem parametriem var piedāvāt tikai viens ražotājs, konteinerim nav ekvivalentu, un ir pretrunā ar Publisko iepirkuma likuma noteikumiem ar mērķi nodrošināt pasūtītāju, sabiedrisko pakalpojuma sniedzēju un publisko personu līdzekļu efektīvu izmantošanu. 
Lai veicinātu un nodrošinātu Eiropas Reģionālās attīstības fonda līdzekļu efektīvu izlietojumu, pretendentu vai kandidātu sacensības rezultātā saņemot izdevīgāko piedāvājumu, ko nodrošina pretendentu vai kandidātu brīva konkurence, lūdzam izdalīt 2.daļas Nr.2 “Konteineris optikas komplekta uzglabāšanai/sterilizācijai” atsevišķa daļā.
Pasūtītāja atbilde uz jautājumu
Iepirkuma komisija norāda, ka konkrētajā gadījumā konteiners nav universāls piederums, bet gan funkcionāli un tehnoloģiski integrēta attiecīgās optiskās ierīces sistēmas sastāvdaļa. Optiskā ierīce ir augstas precizitātes medicīniskā tehnoloģija ar mehāniski un termiski jutīgiem komponentiem, kuru droša transportēšana, uzglabāšana un sterilizācija iespējama tikai atbilstoši ražotāja noteiktajiem tehniskajiem risinājumiem.
Ierīces un konteinera savstarpējā atbilstība tiek nodrošināta, ņemot vērā konkrētā modeļa izmērus, svaru, balsta punktus un jutīgās zonas, kā arī mehāniskās slodzes sadalījumu transportēšanas un sterilizācijas procesā. Fiksācijas un amortizācijas elementi (t.sk. materiālu cietība, forma un izvietojums) ir izstrādāti konkrētajam ierīces modelim, lai nodrošinātu stabilitāti un novērstu mehānisku ietekmi, kas varētu ietekmēt ierīces precizitāti, kalibrāciju un ekspluatācijas ilgumu.
Vienlaikus sterilizācijas procesa atbilstība ir pārbaudīta un apstiprināta konkrētam ierīces un konteinera komplektam, izvērtējot materiālu savietojamību, temperatūras un spiediena ietekmi, mitruma cirkulāciju un ķīmisko noturību. Atsevišķa konteinera iegāde no cita piegādātāja var radīt risku, ka netiek nodrošināta pilnīga sistēmas atbilstība ražotāja pārbaudītajiem parametriem, kā arī var rasties atbildības sadalījuma neskaidrības garantijas un ekspluatācijas jautājumos.
Iepirkuma komisijas skatījumā iepirkuma priekšmeta sadalīšana varētu radīt kvalitātes, drošības un ilgtermiņa ekspluatācijas riskus, kas nav samērīgi ar iespējamo konkurences paplašināšanas ieguvumu. Līdz ar to iepirkuma priekšmeta noteikšana kā vienots komplekts ir objektīvi, tehniski un profesionāli pamatota, nodrošinot medicīniskās tehnoloģijas drošu un atbilstošu ekspluatāciju.

